Dufry ดิวตี้ฟรีใหญ่สุดในโลก กำลังโคม่า
สนามบินร้าง สายการบินระงับเที่ยวบิน โรงแรมไร้ผู้พักอาศัย  และอีกหลายธุรกิจที่ได้รับผลกระทบเป็นลูกโซ่   ความกังวลเรื่องโรคระบาด ทำให้ผู้คนไม่ออกเดินทาง ไม่ออกไปจับจ่ายใช้สอย  รัฐออกมาตรการปิดเมือง ปิดประเทศ รวมถึง Social Distancing 
7 เม.ย. 2563

Dufry ดิวตี้ฟรีใหญ่สุดในโลก กำลังโคม่า /โดย ลงทุนแมน
สนามบินร้าง สายการบินระงับเที่ยวบิน โรงแรมไร้ผู้พักอาศัย 
และอีกหลายธุรกิจที่ได้รับผลกระทบเป็นลูกโซ่
ความกังวลเรื่องโรคระบาด ทำให้ผู้คนไม่ออกเดินทาง ไม่ออกไปจับจ่ายใช้สอย 
รัฐออกมาตรการปิดเมือง ปิดประเทศ รวมถึง Social Distancing
ซึ่งสถานการณ์ในตอนนี้ ทำให้เกือบทุกธุรกิจติดโรค COVID-19 และกำลังป่วย 
โดยแต่ละบริษัทจะแสดงอาการป่วยมาก ป่วยน้อย ก็ขึ้นอยู่กับภูมิคุ้มกัน หรือความแข็งแกร่งของแต่ธุรกิจ
สำหรับธุรกิจดิวตี้ฟรี เป็นหนึ่งในผู้ป่วยที่มีอาการโคม่า..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ดิวตี้ฟรี หรือสินค้าปลอดภาษี แต่ก่อนใครๆ ก็มองว่า เป็นธุรกิจที่มีภูมิคุ้มกัน หรือป้อมปราการทางธุรกิจอันแข็งแกร่ง
เพราะได้สัมปทานจากรัฐ ธุรกิจจึงไร้ซึ่งคู่แข่ง
โดยความเสี่ยงเดียวของธุรกิจก็คือ การที่สัมปทานหมดอายุลง
อย่างไรก็ตาม โลกความเป็นจริง อะไรๆ มันก็เกิดขึ้นได้ทั้งนั้น..
Dufry ดิวตี้ฟรีสัญชาติสวิส 
เป็นดิวตี้ฟรีที่ใหญ่สุดในโลก 
ดำเนินธุรกิจใน 65 ประเทศทั่วโลก มีหน้าร้านกว่า 2,400 ร้าน ใน 420 แห่ง
ตอนต้นปี บริษัทมีมูลค่า 166,400 ล้านบาท
แต่ตอนนี้บริษัทเหลือมูลค่าเพียง 46,400 ล้านบาท 
หรือคิดเป็นมูลค่าที่หายไปกว่า -72%
เพียงแค่ดูอาการเบื้องต้น ก็บอกได้คำเดียว 
อาการหนัก..
ลองมาเจาะผลประกอบการย้อนหลังของ Dufry 
ปี 2018 มีรายได้ 286,289 ล้านบาท กำไร 4,584 ล้านบาท
ปี 2019 มีรายได้ 291,503 ล้านบาท กำไร 1,019 ล้านบาท
ปีล่าสุดที่กำไรลดลง เนื่องจากบริษัทมีค่าใช้จ่ายสูงขึ้น เช่น ค่าเสื่อมราคา ดอกเบี้ยจ่าย
สามารถแบ่งรายได้ตามช่องทางจำหน่ายได้ดังนี้
สนามบิน 88% 
สถานีรถไฟ 5% 
เรือสําราญและท่าเรือ 4% 
ร้านค้าชายแดนและในโรงแรม 3%
สรุปได้ว่า แหล่งรายได้ส่วนใหญ่มาจากร้านค้าปลอดภาษีในสนามบิน
โดยในสถานการณ์ปกติ โลกโลกาภิวัตน์ หรือไร้พรมแดน
จะมีผู้คนเดินทางไปมาระหว่างประเทศเป็นเรื่องปกติ 
ทำให้ผู้คนต้องไปสนามบิน และมีโอกาสแวะผ่านพื้นที่ดิวตี้ฟรี
แต่ใครจะไปคิดว่า โรคที่กำลังระบาดใหญ่ไปทั่วโลก
ได้เสกมนตร์ดำ ให้ผู้คนต้องหยุดโบยบินไปสู่โลกกว้าง
เมื่อผู้คนกลัวมนตร์ดำ ไม่กล้าออกเดินทาง ไม่ไปสนามบิน 
ร้านดิวตี้ฟรี ก็เหมือนถูกต้องคำสาป ไม่ให้ผู้คนมาพบเจอ..
ซึ่ง Dufry ก็คงไม่คาดคิดว่าจะต้องเจอฝันร้ายเช่นนี้
เพราะขนาดตัวเราเอง ก็ยังไม่เคยเห็นภาพ สนามบินไร้ผู้คน ผู้คนทั่วโลกไม่ออกเดินทางไปไหน กักตัวอยู่แต่ในบ้านมาก่อน
ที่ผ่านมาเคยเห็นเฉพาะบางพื้นที่ หรือบางประเทศเท่านั้น ไม่ใช่ทั่วโลก
และคำว่า “ทั่วโลก” นี้ เป็นดั่งคำที่ทิ่มแทงใจ Dufry
เพราะ Dufry ดำเนินธุรกิจในทั่วทุกมุมโลก และหมายมั่นปั้นมือว่าเป็นการกระจายความเสี่ยงที่ดี..
โดยธุรกิจของ Dufry จะแบ่งรายได้ตามทวีปดังนี้
ยุโรป และแอฟริกา 44%
อเมริกาเหนือ 22%
อเมริกากลาง และอเมริกาใต้ 18%
เอเชียแปซิฟิก และตะวันออกกลาง 15%
อื่นๆ 1%
	
การกระจายธุรกิจไปในหลายทวีป หลายประเทศ
ก็เพื่อลดความเสี่ยงจากการพึ่งพารายได้จากที่ใดที่หนึ่ง
รวมถึงการหมดอายุสัมปทาน
ซึ่งนับเป็นจุดแข็งของ Dufry
แต่ตอนนี้ จุดแข็งของ Dufry ไม่ได้ช่วยอะไร
เพราะโคโรนาไวรัสมันได้ระบาดไปทั่วทุกมุมโลกแล้ว 
และรายได้ของบริษัทส่วนใหญ่ ก็มาจากทวีปยุโรปและอเมริกา
ซึ่งเป็นศูนย์กลางการระบาดของโรคในตอนนี้
นอกจากเรื่องรายได้ที่ Dufry กระทบไปเต็มๆ
อีกอย่างที่น่าเป็นห่วงคือ ปัญหา “สภาพคล่อง”
Dufry มีเงินสดอยู่ที่ 18,700 ล้านบาท
ส่วนหนี้หลักๆ ที่ต้องจ่ายในปีนี้คือ
หนี้สินจากสัญญาเช่าภายใน 1 ปี อยู่ที่ 36,759 ล้านบาท 
และเงินกู้ยืมระยะสั้น 1,801 ล้านบาท
ถ้าบริษัทไม่มีรายได้เข้ามา หรือรายได้ลดลง 
ก็อาจทำให้ขาดสภาพคล่องในการดำเนินธุรกิจ
เพราะต้องจ่ายหนี้ จ่ายดอกเบี้ย
และที่สำคัญคือ ค่าใช้จ่ายคงที่ต่างๆ เช่น เงินเดือนพนักงาน
ซึ่งตอนนี้ทาง Dufry ก็กำลังดำเนินการลดค่าใช้จ่ายลง เช่น ลดพนักงาน, ลดรายจ่ายที่ไม่จำเป็น
รวมถึงเจรจาสัญญาเรื่องค่าเช่าใหม่
อย่างไรก็ตาม ถ้าสถานการณ์โรคระบาดคลี่คลายลงโดยเร็ว
และผู้คนต่างกลับมาท่องเที่ยวเหมือนเดิม
คงไม่เป็นปัญหาสำหรับธุรกิจเท่าไร
แต่ความเป็นจริง มันอาจไม่ง่ายอย่างนั้น 
เพราะถึงแม้โรคระบาดจะจบ แต่ความกังวลในใจของผู้คนยังคงอยู่
ซึ่งอาจต้องใช้เวลาเยียวยาพอสมควร และอาจลากยาวเกินกว่า 1 ปี 
เพื่อให้ผู้คนกลับมามีความเชื่อมั่นในการท่องเที่ยว
และนี่ก็เป็นความท้าทายอีกขั้นที่ Dufry ต้องเตรียมรับมือ
เนื่องจาก Dufry ยังมีหนี้สินมหาศาลให้รอสะสางอยู่
โดยมีเงินกู้ยืมระยะยาว 121,960 ล้านบาท
และหนี้สินจากสัญญาเช่าเกิน 1 ปีอยู่ 112,372 ล้านบาท
ถ้าธุรกิจไม่ได้ฟื้นกลับมาเป็นปกติ แม้โรคระบาดจะจบลง 
มันอาจกระทบต่อความสามารถในการชำระหนี้ระยะยาวของบริษัทได้
ก็น่าคิดว่า ผู้ประกอบการดิวตี้ฟรีที่ใหญ่สุดในประเทศไทย “King Power”
ตอนนี้จะมีอาการป่วยเป็นอย่างไร..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -